
Text rozhodnutia
Súd: Najvyšší súd Spisová značka: 9So/91/2016 Identifikačné číslo súdneho spisu: 4016200005 Dátum vydania rozhodnutia: 28. 09. 2016 Meno a priezvisko sudcu, VSÚ: JUDr. Viera Nevedelová ECLI: ECLI:SK:NSSR:2016:4016200005.1 Uznesenie Najvyšší súd Slovenskej republiky v právanej veci navrhovateľa J. H., bytom B. proti odporkyni Sociálnej poisťovni, ústrediu, Ul. 29. augusta č. 8, o preskúmanie zákonnosti RDI - likvidačného predpisu z 10. mája 2006, o odvolaní navrhovateľa proti uzneseniu Krajského súdu v Nitre z 20. januára 2016, č. k. 19Sd/1/2016-9, takto r o z h o d o l : Najvyšší súd Slovenskej republiky odvolanie navrhovateľa o d m i e t a . Žiaden z účastníkov nemá právo na náhradu trov odvolacieho konania. o d ô v o d n e n i e : Uznesením z 20. januára 2016, č. k. 19Sd/1/2016-9, krajský súd zastavil konanie o opravnom prostriedku navrhovateľa doručeného súdu dňa 04. januára 2016, označeného ako 332. odvolanie proti „RDI-likvidačný predpis rodné číslo XY“ z 10. mája 2006. Z odôvodnenia uznesenia vyplýva, že podanie navrhovateľa je rovnaké ako jeho prvé podanie, ktoré bolo predmetom konania vedeného na Krajskom súde v Nitre pod č. k. 28S/1/2007 a bolo uznesením Krajského súdu v Nitre č. k. 28S/1/2007-196 zastavené. Uvedené uznesenie krajského súdu bolo na odvolanie navrhovateľa uznesením Najvyššieho súdu Slovenskej republiky z 30.júla 2013, sp. zn. 9So/43/2013-208, potvrdené a vec bola právoplatne skončená. Vzhľadom na túto skutočnosť krajský súd konanie pre prekážku rozhodnutej veci, ktorá je neodstrániteľnou prekážkou konania, zastavil. Dňa 29.03.2016 bolo Krajskému súdu v Bratislave doručené podanie navrhovateľa zo dňa 16.03.2016 adresované Krajskému súdu v Nitre a označené ako „zákonné dôvodné odvolanie“ proti celému uzneseniu Krajského súdu v Nitre z 20. januára 2016, č. k. 19Sd/1/2016-9, s tým, že dôvody doručí dodatočne. Krajský súd v Bratislave odstúpil podanie navrhovateľa Krajskému súdu v Nitre, ktorému bolo doručené dňa 04.04.2016. Podľa § 492 ods. 1 zákona č. 162/2015 Z.z. Správneho súdneho poriadku konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Podľa § 218 ods. 1 písm. a/ O.s.p. odvolací súd odmietne odvolanie, ktoré bolo podané oneskorene. Podľa § 204 ods. 1 O.s.p. odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Navrhovateľ bol v uznesení Krajského súdu v Nitre správne poučený o tom, na ktorom súde môže odvolanie podať. Z obsahu spisov vyplýva, že uznesenie Krajského súdu v Nitre z 20. januára 2016, č. k. 19Sd/1/2016-9, navrhovateľ prevzal 10. marca 2016, čo potvrdil na doručenke k uvedenému uzneseniu vlastnoručným podpisom. Pätnásťdňová lehota na podanie odvolania začala navrhovateľovi plynúť nasledujúci deň, teda dňom 11. marca 2016 a posledným dňom tejto lehoty bol 29. marec 2016 (dni 25. až 28. marca 2016 boli dňami sviatkami, resp. pracovného voľna). Navrhovateľ podal odvolanie v posledný deň odvolacej lehoty osobne na nepríslušný Krajský súd v Bratislave. Napriek tomu, že Krajský súd v Bratislave odstúpil odvolanie navrhovateľa neodkladne dňa 29. marca 2016 príslušnému Krajskému súdu v Nitre, tomu bolo odvolanie doručené až dňa 04.04.2016, teda oneskorene, po uplynutí lehoty na podanie odvolania. Najvyšší súd Slovenskej republiky ako súd odvolací (podľa § 10 ods. 2 O.s.p.) preto odvolanie navrhovateľa z dôvodu jeho oneskoreného podania podľa § 218 ods.1 O.s.p. odmietol. O náhrade trov odvolacieho konania rozhodol odvolací súd podľa § 224 ods. 1 O.s.p. v spojení s § 146 ods. 1 písm. c/ O.s.p. a účastníkom trovy odvolacieho konania nepriznal, keďže výsledok konania je obdobný, ako pri zastavení konania. Poučenie: Proti tomuto uzneseniu nie je prípustný opravný prostriedok.

